VEGA og Live Nation præsenterer

**Prisvindende The Fooo Conspiracy indtager VEGA med storhittende popprojekt**

*Teenagere dåner over det unge popband, som gæster Lille VEGA den 16. oktober. Siden deres succesfulde debut har bandet toppet de svenske hitlister og varmet op for superstjernen, Justin Bieber. Med USA i kikkerten tyder alt på, at The Fooo Conspiracy er på vej mod stjernerne.*

Det unge teenageband har siden deres debut vist, at de er værd at holde øje med. Sverige er kendt for at udklække musikalske stjerner af højeste kaliber, og The Fooo Conspiracy er endnu et eksempel på solidt popsnedkeri.

Oprindeligt hed bandet The Fooo efter fornavnene på de fire medlemmer, Felix Sandman, Oscar Enestad, Oscar “OG” Molander og Omar Rudberg, og deres fanbase voksede sig særligt stor via [YouTube](https://www.youtube.com/user/TheFoooMusicVEVO/) i 2013. Bandet blev hurtigt opdaget af superstjernen Justin Bieber, som de derefter var support act for ved hans koncert i Stockholm.

I 2013 modtog The Fooo Conspiracy desuden med en svensk grammy som ”Årets Innovatör” pga. deres unikke involvering af deres fans på de sociale medier.

**Det store internationale gennembrud i sigte**

Senere i 2013 slap de debut-ep’en *Build A Girl*, som blev vel modtaget af det svenske publikum og anmeldere, som hurtigt begyndte at sammenligne bandet med N\*Sync og Backstreet Boys. Da deres første fuldlængdealbum udkom året efter, toppede det hurtigt den svenske albumhitliste.

Nu er bandet klar til at tage skridtet videre mod det store gennembrud over atlanten. I 2015 blev gruppen via et videoklip spottet af Justin Timberlake og hans manager, hvilket nu har kastet en international pladekontrakt af sig. Lyt til deres nyeste hit [“Summer Love”](https://www.youtube.com/watch?v=uDDpWt6lmJQ), som er er produceret af Andrew Taggart og af svenske musikkritikere spåes til at blive et af sommerens største hits.

Deres unikke mix af dans, sang og parkour er blevet bandets signatur. Med en dugfrisk placering på Billboard Twitter Emerging Artists og en EMA-pris for “Best Swedish Act” går [The Fooo Conspiracy](https://www.facebook.com/thefoooconspiracy/?fref=ts) lynhurtigt mod en lysende, international karriere.

**Fakta om aftenen:**

The Foo Conspiracy (SE)

Søndag den 16. oktober 2016 kl. 19.00

Lille VEGA, Enghavevej 40, 1674 København V

Billetpris 225 kr. + gebyr

Billetsalget starter onsdag den 1. juni via vega.dk og Ticketmaster